Id-Deċiżjoni tal-Kunsill
tat-22 ta' Diċembru 2003
dwar it-tnaqqis fil-valur (downgrading) ta' l-Anness 5 ma' l-Istruzzjonijiet Konsulari Komuni u l-Anness14b korrispondenti mal-Manwal Komuni u dwar id-deklassifikar ta' l-Annessi 9 u 10 ta' l-Istruzzjonijiet Konsulari Komuni u l-Annessi 6b u 6c korrispondenti mal-Manwal Komuni
(2004/16/KE)
IL-KUNSILL TA' L-UNJONI EWROPEA,
Wara li kunsidra t-Trattat li jistabBilixxi l-Komunità Ewropea, u b'mod partikolari Artiklu 207 tiegħu,
Billi:
(1) Skond id-Deċiżjonijiet tiegħu ta' l-14 ta' Diċembru 1993 (SCH/Com-ex (93)22 rev) u tat-23 ta' Ġunju 1998 (SCH/Com-ex (98)17), il-Kumitat Eżekuttiv stabbilit bil-Konvenzjoni li timplimenta l-Ftehim ta' Schengen ta' l-14 ta' Ġunju 1985, ikklassifika bħala "Kunfidenzali" l-Annessi 5, 9 u 10 ma' l-Istruzzjonijiet Konsulari Komuni u l-Annessi kollha tal-Manwal Komuni [1], li versjoni ġdida tagħhom kienet adottata bid-Deċiżjoni tal-Kumitat Eżekuttiv imsemmi fit-28 ta' April 1999 (SCH/Com-ex (99)13).
(2) L-Istituzzjonijiet Konsulari Komuni u l-Manwal Komuni u d-Deċiżjonijiet tal-Kumitat Eżekuttiv dwar il-klassifikazzjoni tagħhom jagħmlu parti ta' l-acquis ta' Schengen kif iddefinit mill-Kunsill bid-Deċiżjoni 1999/435/KE tiegħu [2].
(3) Il-Parti I u diversi l-Annessi mal-Manwal Komuni kienu deklassifikati skond id-Deċiżjoni tal-Kunsill 2000/751/KE [3] u l-Parti II mal-Manwal Komuni kienet iddeklassifikata skond id-Deċiżjoni tal-Kunsill 2002/353/KE [4].
(4) L-Anness 5 ta' l-Istituzzjonijiet Konsulari Komuni u l-Anness 14b korrispondenti mal-Manwal Komuni għandhom jitnaqqsilhom il-valur (downgraded) u l-Anness 9 u 10 ma' l-Istituzzjonijiet Konsulari Komuni u l-Annessi 6b u 6c korrispondenti mal-Manwal Komuni għandhom ikunu ddeklassifikati.
(5) Huwa xieraq li jkunu revokati id-Deċiżjoniijiet (SCH/Com-ex (93)22 rev) u (SCH/Com-ex (98)17) tal-Kumitat Eżekuttiv, u li jittieħdu deċiżjonijiet futuri dwar il-klassifikazzjoni ta' dokumenti li jikkostitwixxu parti mill-acquis ta' Schengen skond ir-regoli dwar il-klassifikazzjoni ta' dokumenti miġjuba fid-Deċiżjoni tal-Kunsill 2001/264/KE tad-19 ta' Marzu 2001 li tadotta r-regolamenti ta' sigurta tal-Kunsill [5],
IDDEĊIEDA KIF ĠEJ:
Artikolu 1
L-Anness 5 ma' l-Istituzzjonijiet Konsulari Komuni u l-Anness 14b korrispondenti mal-Manwal Komuni għandhom jitniżżlu fil-valur għal "RESTREINT EU" u l-Annessi 9 u 10 ma' l-Istituzzjonijiet Konsulari Komuni, kif ukoll l-Annessi 6b u 6c korrispondenti mal-Manwal Komuni, għandhom ikunu deklassifikati.
Artikolu 2
L-Annessi 9 u 10 ta' l-Istituzzjonijiet Konsulari Komuni u l-Annessi 6b u 6c korrispondenti mal-Manwal Komuni għandhom ikunu ppubblikati fil-Ġurnal Ufiċjali ta' l-Unjoni Ewropea.
Artikolu 3
Id-deċiżjonijiet tal-Kumitat Eżekuttiv ta' Schengen ta' l-14 ta' Diċembru 1993 (SCH/Com-ex (93)22 rev) u t-23 ta' Ġunju 1998 (SCH/Com-ex (98)17) huma revokati.
Artikolu 4
Din id-Deċiżjoni għandha tieħu effett fil-jum tal-pubblikazzjoni tagħha fil-Ġurnal Uffiċjali ta' l-Unjoni Ewropea.
Magħmula fi Brussel, fit-22 ta' Diċembru 2003.